
Argument 


Era una din zilele acelea de aprilie care îţi 
dau impresia că poți simți cu adevărat verbul „a 
trăi”. Adolescent, licean, anii ''90, literatura, 
prima dragoste şi pofta de viaţă au fost primele 
ingrediente. Aşadar, dragă cititorule, pot spune 
că începeam să reinventez lumi deja inventate, 
dormeam când alţii veneau obosiţi de pe la ale 
lor, aveam întâlnire cu muzele când, din nou, 
aceiaşi „alţii”, oameni de altfel normali, plecau 
cu noaptea în cap pe la treburile lor. Începeam să 
trăiesc un timp al meu şi, cu cât mă adânceam 
mai mult în el, cu atât orice viu, orice material şi 
imaterial îmi spuneau mai mereu câte ceva 
neobişnuit de ciudat şi seducător. 

Mai târziu am învăţat că Starea aceea 
chinuitor de plăcută, care nu îmi dădea pace să 
dorm şi care totuşi mă purta prin vise se numea 

inspirație şi mă alesese... nu ştiu de ce şi nu aş 
vrea să ştiu. Eu i-am deschis larg poarta, fără să 
înțeleg pe cine primesc „în casă”. Aşa au trecut 
anii... Între timp, am învățat să conviețuim 
decent. Muzele mele se numeau Barbu, Blaga, 
Cărtărescu, Eminescu, Lewis Carroll, mitologia 
greacă, serile mirosind a fân proaspăt cosit, râul, 
marea, fata din vis, pianul, iluzia, timpul, 
chemarea, toamna... 

Toate m-au fascinat şi mi-au dat aripi 
suficiente pentru a-mi zbura visul, dorința. Toate 
pentru mine şi eu pentru ele. Eram curios cum 
arătau sentimentele pe hârtie, voiam să le dau o 
formă, încercam să definesc culorile, viata însăşi. 
Am făcut-o pentru că frumosul nu merită să stea 
ascuns în frumoasa închisoare a sufletului, la fel 
cum au Stat mii de ani închise nestematele în 
minele regelui Solomon. Eu îmi aştept 
descoperitorii, exploratorii personali la fiecare 
„acum”, în fiecare „voi”. Mi-ar plăcea să cred că 
toți o facem pentru că merită şi să nu regretăm 
nici o secundă din acest basm numit 
„POEZIE ” 

Esenţă tare de salcâm pusă-n vers 


V-aţi pus vreodată întrebarea, ce aţi simţi 
dacă v-aţi trezi în fața unei stânci albite de trecerea 
timpului în care să aliceşti scrieri atemporale şi 
totuşi contemporane, cum ar fi, de exemplu... Cele 
zece porunci, care de fapt să fie una singură... 
iubeşte ca să fii iubit? Ăst sentiment l-am avut 
când mi-a intrat sub ochi şi în suflet poezia lui 
Ovidiu Constantin Cornilă, poet care, la fel ca şi 
„tizul” său antic exilat la Pontul Euxin, desparte 
timpul în silabe. Scrie de la 15 ani, de când era 
elev la un liceu din oraşul Roman. Ca orice 
moldovean care se respectă, fiind băiet, păduri 
cutreiera pentru a descoperi muza poeziei. Debutul 
se întâmplă în ziarul local „Crai Nou” cu poemul 
„Infinit”. De aici... să te ţii lume, s-a aşezat Ovidiu, 
cu mâna la falcă, precum autorul „ponticelor” şi a 
acumulat sensibilitate în el cât Siretul pe care vin 
toate morile lui Sadoveanu! 

După cum se ştie, dragostea nu a fost 
caducă niciodată, nu o zic eu, au zis-o şi o zic toţi 
cei atinşi de îngerul albastru, ea face parte din 

ființa umană, o naşte, o creşte şi o doboară, în 
egală măsură, înălțând-o acolo unde zeii se 
odihnesc a tăcere. Ovidiu Constantin Cornilă 
însăilează poveşti şi stări de dragoste în şi din orice 
astfel justificându-şi preaplinul silabelor. „fe-aș 
ruga să-mi împrumuţi/puţin din fereastra ta,/să pot 
inspira aerul de pădure/al chemării”... (te-aş 
ruga), ca mai apoi să schimbe registrul 
propunându-ne să ne jucăm de-a imaginatul a două 
baloane de săpun care se unesc: ... „și te-aş ruga 
Să-mi desenezi/pe ascuns/un pic de tine(cu glasul 
baloanelor de săpun/care se sparg/atunci când se 
unesc...” (te-aş ruga). 

Este o calitate să cauţi un lucru tocmai acolo 
unde ştii că-l vei găsi, astfel încrederea în tine nu 
este decât o noţiune de timp, de aceea el caută 
lumina acolo de unde poate veni, fără să-i fie 
teamă că pădurea îl va trăda, caută noaptea ca o 
izbăvire totală, în care se cufundă lumea pentru a 
renaşte în fiecare dimineaţă; „de atâta timp/caut 
noaptea/pe care am pus-o deoparte pentru tine”, 
după care concluzia cade de la sine:... „ştii, 
iubito,/noaptea e atât de departe de noi/că ne 
putem atinge veşniciile”. (aproape)... „şi ştii că 
numai dimineaţa/florile plâng de tine/iar şi iar/din 
lacul cu adânc "(să ştii). 

Cu toate că Ovidiu Constantin Cornilă scrie 
o poezie condensată, esenţă tare de salcâm pusă-n 
vers, o mică descriere nu face decât să dezlege 
misterul cu o clipă mai devreme, lăsând 
posibilitatea cititorului să creadă că a prins firul 
poveştii”. Scriu toate cuvintele şi le cuvânt cu 
trupul Ae măsor cu firul ierbii/pentru ca tu să 
înțelegi/unde mi-e izvorul; scriu potecile toate şi 
mă caut;/dar nu uit Să iau cu mine/floarea din 
glasul matinal/al perechii "(Cărare). 
De obicei, în prefaţă se scrie despre lucrarea din 
paginile următoare, fie proză, fie poezie, iar cel 
care o face şi-a asumat o povară ingrată, deoarece 
este pus în situația de a alege ceea ce este 
semnificativ pentru cititor, pentru ca acesta să se 
familiarizeze mai repede cu ceea ce are de citit. Şi 
în acest caz, „Silabe de secundă” este excepția 
care întăreşte regula, ar însemna să rescriu toate 
poeziile, luând pâinea de la gură editorului, căruia 
nu-i mai rămâne decât să semneze că a luat act de 
prezență la acest volum. De ce zic toate astea? 
Pentru că poezia lui Ovidiu Constantin Cornilă 
este toată o metaforă, una solidă ca stânca de care 
făceam vorbire la începutul acestor rânduri. De 
aceea mă opresc în a exemplifica, ci doar insera 
sentimentele care m-au încercat şi mă încearcă ori 
de câte ori recitesc „Silabe de secundă”. Spuneam 

că debutul l-a avut la 15 ani, şi de atunci tot scrie, 
însă acea pudicitate nepermis de mare La ținut 
departe de ochii cititorului. Acum a simțit 
momentul că este pregătit să dea piept cu 
beneficiarii de frumos şi, vă spun cu mâna pe 
inimă, are cu ce veni. Ovidiu scrie o poezie ruptă 
din realitatea înconjurătoare, plină de metaforă, 
neuitând niciodată să privească înapoi cu duioşie la 
„hârtia din care am plecat copil/spre marea 
timpului/iar fericirea la care sper bătrân/mă- 
nchide adânc/în trupul lui Circe;/m-am născut 
Evă/şi am murit Adam.../(Puţin) 


Marin Traşcă 
Madrid-02 noiembrie 2014 

Drum pe lângă mine 


reavăn si neîmpăcat 

negustorul clipelor 

îşi plânge bucuria, 

ea, ispita, ar fi venit pe lume 

- se zice - 

în pauza dintre două numere de circ, 


acolo, clovnul poartă mască, 
minte mai tot timpul, 

cere aplauze, scoate limba, 

sare peste câini şi momeşte copiii 
cu bomboane... 

ea îi rezistă o vreme, 

apoi se lasă înduplecată, 

a venit vremea dinainte 
cu surâsuri nucleare, 
cu timpanele intoxicate 
de atâtea ecouri... 


poate că de asta mă tem 

de pilonii orbi ai muzei mele 
nenorocite 

să nu o ia la sănătoasa 

cu picioroangele ei uscate 

Şi nu voi vedea 

cine e în vârful lor... 


cine sau ce e măscăriciul 
cu faţa aceea bolnavă 

şi săpată prea adânc 

în piatra lacrimii... 

Poveste 


tăcerea cade-ntre noi 

ca lacrima caldă 

a primului păcat şi, 

în căderea ei încă vie 
fiecare colţ de sărut 
plânge-n trupul lui copil 
povestea ce doare-a iubire... 

În infinit 


dă-mi mâna 
şi-o să te duc în primul basm 
care-o să treacă pe lângă noi; 


acolo tu vei fi prinţesa, 

iar eu, menestrelul 

care-ţi va cânta în fiecare zi 
povestea din care ne-am născut... 

Aproape 


de atâta timp 
caut noaptea 
pe care-am pus-o deoparte 
pentru tine... 


noaptea dansului 

prin care ne plimbam frunzele - 
jumătăţi de inimi; 

şi ştii, iubito, 

noaptea e-atât de aproape de noi, 
că ne putem atinge veşniciile... 

Speranţa 


când, spre mine 

vreau a-mi chema copiii gândurilor, 
ceva din noapte-mi spune 

să stau la fel de nemișcat 

ca noaptea însăşi; 


să-mi las pierdute stolurile grăbite 
ale singurătăţii şi, 

cu aceeaşi vrajă 

din trupuri sfinxe de castani 

să dispar 

aşa încet 

şi iar 

spre tine... 

Spre tine 


nu puteam să merg prin mine 
fără să nu mă împiedice 
de vreo culoare cu numele tău; 


nu puteam să inspir 
apusuri şi răsărituri 
fără ca ele să nu-mi dea 
florile paşilor tăi... 


eu, cel de aici, 
te caut, te chem şi te visez; 


vino, arată-te, 
fii zâmbetul 
şi poarta, 
şi-nceputul... 

Glas 


părul ei medita 
la culoarea vântului 
care-o pieptăna paroxistic... 


el îi vorbea de amintiri 
în povestea din care se-ntrupase odată 
ea... 


iar ea, cu şoaptele-i eolice 

se lasă ofrandă lui 

acolo, unde numai vântul şi fata 
puteau vorbi... 

Versul 


versul meu e o pasăre 
ce se roteşte idiot 
deasupra tavanului; 


gândul meu e o insectă 
prinsă într-un colţ al aerului 
şi-ntrebată dacă poate fi incoloră... 


pânda mea e o puşcă ruginită şi dezarmată, 
iar eu mă joc cu ea 

fără să ştiu 

că gloanţele ei de sărbătoare 

mă ţintesc 

la fiecare acum... 

Rugă 


călugăriţa treptei de urcat 

îşi aşează în fiecare ciob de apus 
pietrele 

ca nişte metanii în mozaice 
pătrate de chemare 

spre undeva, tot înainte... 

iar umbra ei se culcă 

pe haina obosită a amintirii.. 


acum, călugărița se roagă... 

Ciudat 


noaptea bate la porţile gândului 
cu aştri de foc; 

sălbatic mi-aştept templul 

fără preoți... 


noaptea dansează eurile 

hora jocurilor nupțiale 

şi comanda panilor încâlciţi printre ierburi 
jumătatea de nemurire... 

nălucile suspină adânc, 

râde ceva în mister, 

în curând o să se anunţe 

ultimele cuvinte; 

lumina pătrunde... 

Să ştii 


nu ştii că iar şi iar 

acelaşi ascuns 

de undeva 

îmi strecoară-n buzunarul speranței 
vreo câteva primăveri... 


să ştii, mâine stelele o să se facă 
frumoase iar 

în şoapta fermecată 

a femeii tale... 


şi ştii că numai dimineaţa 
florile plâng de tine 

iar şi iar 

din lacul cu adânc... 

Te-aş ruga 


te-aş ruga să-mi împrumuţi 
puțin din fereastra ta, 

să pot inspira aerul de pădure 
al chemării... 


te-aş ruga să-ţi cer 

un pas sau doi din paşii tăi, 
să merg prin basm 

şi miez de noi; 


şi te-aş ruga să-mi desenezi 
pe-ascuns 

un pic de tine 

cu glasul baloanelor de săpun 
care se sparg 

atunci când se unesc... 

Cărare 


scriu toate cuvintele şi le cuvânt cu trupul, 
le măsor cu firul ierbii 

pentru ca tu să înţelegi 

unde mi-e izvorul; 


scriu potecile toate 

şi mă caut; 

dar nu uit să iau cu mine 
floarea din glasul matinal 
al perechii... 

Cântec 


ştiu că ai vrea să-mbrăcăm 
haina speranţei 
şi să udăm boboci de dimineţi, 


ştiu că aleea fără timp, 
cu-nstrăinatele ecouri doar 
e umbra ludităţii noastre; 


mai cântă-mi, 

dor de tine 

acelaşi cântec numai de doi, 
c-ai vrea ca să culegem iar 
priviri 

şi adâncimi 

ŞI noi... 

Sator 


cântă şi ascultă, privitorule! 

uite orbul cu găinile la dentist, 
tocmai a venit Dona mea 

să-l călăuzească spre bunicuţa... 
şi-a rătăcit toiagul 

cu care te minţea (sic!) 

şi, săracul, era cât pe ce 

să nu mai vadă drumul... 


nu, nu e absurd, 
însă o să-l întreb: 
îți place Alice, grifonule? 


P.S. orbul: nebunul nu-şi mai recunoaşte 


diagonala! 
Dona: hai să cumpărăm altul, Alice! 

Sensus 


lipseşte o strofă din dimineaţa ta, 
de asta te trezeşti fără gheara 

cu care îți mângâi 

timpanul singurătăţii; 


lipseşte crucea 
de care fug toți vracii tăi cromatici... 


lipsesc oul şi banchiza 
unde obişnuieşti să te ascunzi 


şi să o faci pe-a Barbu, 


lipsesc paşii umbrei tale prăfuite... 
unde eşti, poete? 


27 


Ovidiu Constantin Cornilă 


Puțin 


hârtia din care-am plecat copil 
spre marea timpului 
va mai compune o buclă... 


iar fericirea la care sper bătrân 
mă-nchide adânc 


în trupul lui Circe; 


m-am născut Evă 
şi-am murit Adam... 

Călăuza 


călăuza mea spre oraşul fărăîntoarcerilor 
mă aşteaptă în fiecare noapte 
cu obrajii ei ridați... 


şi asta, sunt sigur, 

e doar semnul bucuriei 
care mă zace de-atâta timp 
în temnițele-i vulgare... 


călăuza mea cunoaşte paşii 
pe care-i mătur 

să nu mă uit 

în fiecare dimineaţă 

pe fundul bolului din living; 

EA e 


eu cred că mi se pare cântecul 
pe care-l chem la mine 
cu toate păsările mele... 


călăuza mea a ațipit; 

a obosit să mă trezească 
în fiecare dimineață 

cu noaptea-n cap... 


30 


Silabe de secundă 


Ovidiu Constantin Cornilă Silabe de secundă 


Sunet de floare 


îmi cântă aşteptarea iarăşi 
firul de rouă din grădină; 
şi-mi iartă gândul 

ce din stejarul minţii naşte 
noi aşteptări; 


şi-n fiecare veşnicie ascult 
cântecul care îmi spune 

că floarea n-a şoptit nimic, 
doar c-a-nflorit... 

Numai tu ştii 


mi-am ascuns faţa în pumni, 
să nu-mi strig taina; 


mi-am simţit părul liane 
să-mi poarte pruncul privirii 
prin zâmbetul tău plin; 


şi visul ți l-am dat 


ca pe-un alint de primăvară, 
povestea mea... 

Începuturi 


când, pentru prima oară 
şi-au aplecat capetele 

- unul în fața celuilalt - 
Adam şi Eva 

s-au gândit pe-ascuns 

- ea: el are privirea măreaţă, 
însă-i prea ascultător... 

-el: ea e frumoasă şi isteaţă, 
o ştiu de undeva? 

De necreat 


fii calm, copile, 
şi-adormi în leagăn, 
nu-i nimic urât în visul tău; 


ce-ai tu cu moartea 
când nici nu te-ai născut? 


uită viaţa asta bolnavă 
şi plângi odată 

şi creşte mai departe 
pe lângă lacrimile 

din țările tale... 


să nu te-ntorci aici, 
unde curge sânge nobil 


în vene de sinucigaşi: 


sângele părinților tăi... 

Dor 


mi-e dor de vulturul tandru 

cu care răscoleam valuri de văzduh 
şi cântam pe-nserat 

odele tainice ale altarului inimii... 


mi-e dor de pasărea 

în care-am fost închişi 
prizonieri în lanţuri de braţe, 
spre dimineţi şi iar spre seri, 
eu şi tu... 

Hai 


hai să deschidem corola fiecărei clipe 
şi-o să vezi că o să găsim acolo 
dragostea dintâi, 


hai să-ți sărut chipul de-nceput 
cu buzele inimii mele ce respiră, 
tu ştii 

doar pentru tine... 

Mi-e dor 


îmi ascult în fiecare clipă 
dorul cu mi-e dor, 

şi-mi curge dureros de repede 
prin floarea pe care am atins-o 
eu şi tu 

cu palmele, cu faţa, cu noi 

în timpul primelor timpuri... 

Imi vei lăsa 


lasă-mi puţin o clipă din ieri 
să te pot visa azi - 
munte şi nisip sub pasul tău; 


lasă-mi, te rog, un mugur neînceput 


din ce va fi odată 
mâine... 

Cu soţ 


devreme, devreme 
el priveşte mansarda cenuşie 
şi parcă mai goală ca niciodată... 


şi se miră: 


oare nu în fiecare casă 
stă zidită câte o Ană? 

Silabe de secundă 


hălăduind prin somnul orb, 
te voi găsi 

şi-n verbul gri şi prăfuit 
uneşte-mi împăcarea... 


am dinţi de lapte încă 
în inima cu care muşc 
terasele din visul tău; 


feminitard ți-aş urmări în el 


bazalturile fumegânde 
şi brațele de gând 

H 


în larg le-aş rechema, 
ca să-mi aducă înapoi 
mirosul de fierbinte-al tău... 


am somnul orb de cerşetor 
certat sunt cu uitarea, 

am morbul stâncii stâncă; 
pe tine te cutreier împăcat 
pe tine, încă... 

Povestea mea cu ochi căprui 


cerneau petale triste de visare 

pe umbra mea când mă plimbam, 
când mă cutreieram vis obosit 

ŞI ros ca urma de mirare... 

şi-mi povesteau ridicol de încet 
c-abia mai auzeam fereastra, 
căderea lor pe gândul meu 
aprins acum, odată desuet; 


îmi povesteau lumi de pronume 
unde’notam când mi-era sete, 
unde rugam temple-iluzii 

să-mi dea şi mie-un nume... 

Uu. 


acum, că simt neliniştea catrenă 
tăiată-n aripi fără gest, 


aş scrie culorile din mine, 

să te găsesc în liniştea prea termă; 
căci în cuvântul care-l spui, 
cuvântul meu găseşte sens, 

pe tine ţie o să-ţi spun 

povestea mea cu ochi căprui... 


căci în tăcerea care-o vrui, 
nu am nimic să mai aştept 
decât cuvântul cu un sens, 
povestea mea cu ochi căprui... 

Călătorii spre neajuns 


paşii îşi plimbă siluetele lor oarbe 
prin prafuri calde încă de căutare, 


eu îi păşesc 

şi-i nasc cu gândul mereu la forma lor; 
cu transpirația privirii 

către cel mai lung 

dintre drumuri... 

de-aş fi călare, 

paşii n-ar mai fi ai mei; 

iar forma lor nu mi-ar sfida cuvântul 
să explodeze 

în fiecare încăpere 

a degetelor subțiate 

ca fumurile de tornade, 

ca însăşi umbra paşilor... 

Întâmplare 


într-o seară se petrecu întâmplarea 
el îi dădu întâlnire 

aproape de timp 

şi nu era timp; 


apoi culese un roşu de câmp 
pe care i-l oferi 
cu mâinile calde ale buzelor... 


în schimb, ea îi dărui o fărâmă 


din primul fior 
cu aceeaşi atingere ascunsă de şoapte... 

Măcar 


de-aş avea măcar un grăunte de fereastră, 
mi-aş lăsa vina 
să se potolească aprins... 


ŞI-aş urca în fiecare noapte 
orologiul cu minute de rugă; 


de-aş învia măcar o dată 

statuia din fața nevăzutului meu, 
aş săruta pământul 

cu tâmpla genunchilor obosiţi... 

Căutare 


mă frânge a descult mersul pe ploaie; 
mă cheamă-năuntru tăcut 

tânăra care-si priveşte-n oglindă 

- pe rând: 

faţa, ochii, 

umbrele picăturilor ei 

dureros de desculte 

Scriere 


... şi mă pornesc să scriu 
pe feţe de oameni păpuşă 
pe oamenii care-şi ascund mersul 
în pomii îngenunchiaţi ai ochilor, 


scriu pe cuvinte şi pe copii 
cu valsuri în degete... 


scriu şi pe mine 
cel scrijelit de încă o toamnă... 

Emoţie 


când vii aşa, în vis, spre mine, 
mă înfiori cu mii de inimi; 

şi blând, cu mâini de basm 

îmi treci prin păr ascuns 

- un necuvânt, 

fărâma trupului poveste 

cum că ai vrea 

s-apar în lumea ta 

numai la poarta aşteptării tale... 

Ca un început 


astăzi am cerşit din nou 
acelaşi creier sterp de lume, 
am respirat aer de gol 

prins cant în sorbul de sperare; 


şi am nebâlbâit silabe de puţin, 


curbat concav, 
în linişte de moarte... 

Izvor 


când cu zgomot de linişte 
se lasă asfinţitul, 

văd plin în ochii tăi 
sufletul nopții... 


şi cum visarea 
adoarme-n răsărit, 

aşa ai fost venit curgând 
în liniştea de sticlă, 

un simplu gând... 

Versul tău mirat 


roşind, 

într-un minut adânc, 
necuvântat, 

versul tău mirat mă-ntreabă: 


cum poți să crezi că o să cadă 
din sânge de apus, 

fecioarele privirii 

uitate undeva? 

Plutire 


vino şi cheamă-ţi visul spre nemurire, 
hai, vino din tine 

şi aruncă-ți hăul 

setos de încarnare 

în apa surdă a mării; 


aşa şi spre mai multe ploi, 
să chemi nisipul 

pe plaja nesfârşită 

şi să o umpli 

cu plaje de născut... 

Cuvânt 


litera ascunsă, 

numai de gândul degetelor mele 
ştiută, 

căuta în aer 

contururi clare de-ncercare... 


şi-ncet, încet, cuvântul, 
firav la început 

prinde a se-ntrupa şi el 
odată cu fiinţa ta... 

Pe potecă 


las cântecul simțirii 

să-ţi răscolească părul 

şi corpul tău alb 
devorând fiecare frântură 
a gestului de-a te cânta... 


mă las acolo unde sunt 
căci vreau 

ca să urmez adâncul tău 
de căutare mereu tânără... 

Mi te-aștept 


doar atunci când prima rază de dimineață 
mângâie culorile 

ultimelor frunze, 

mi te aştept să vii... 


să te aşez 

în pieptul cu care acopăr 
năluca 

rămasă primăvară... 


mi te aştept 
poate-o să vii... 

Ploaia 


vezi, iubito, 

cad ploi din nori prea grei 
şi plouă... 

şi tot plouă... 


în vraja orelor de seară, 
aprind cu linişte-ncordată 
lumini de lămpi mai vechi 
ca să privesc iar ploaia; 


acum picură mărunt pe geam, 
dar te aştept aici, 
chiar lângă foc; 


atât mi-a mai rămas... 


şi-afară cad ploi din nori prea grei 
şi plouă... 
ŞI tot plouă... 

Aşteptări 


cad picuri grei de remuşcare 
pe icoana cu tine, femeie; 


şi, 

cu fiecare zi, 

rădăcini de noi 

şi noi speranțe ud, 

iar ele cresc nerăbdătoare 
ca amiaza cuvântului 

în care ne-am găsit... 

De-ai vrea 


cu înţelesuri de acord, 

în reazemul măgulitor, 

tu îţi scrii paşii tremurânzi 
pe gândul meu 

vremelnic, trecător... 


de-aş şovăi doar un minut 
din clipa-n care te-am dorit, 
aş pierde poate dragostea, 
atingerea 

şi tot ce am iubit; 


şi ştii că nu sunt vinovat, 

că-ţi cer să vii cum n-ai fi vrut, 
aşa cum eşti tu, singură, 

în rima mea, 

zeiţă de-nceput... 

Îmi doresc puţin 


am mers mult să-mi ajung calea 
unde fugeam copil cândva, 
iar acum îmi doresc 

mai mult ca pe-o culoare 
cu numele tău; 

mai mult decât visele 

pe care le ţineam 

cu mâini legănate 

acel ceva-tot 

din umbra ferestrei... 

din floarea de glas 

dragă mie 

... de drag... 

Re sau găsire? 


prin margini leneşe de timp 
mă renumesc 

acelaşi vechi bătrân 

ce se închină 

statuii roase 

ca şi el; 


şi de sub pânza de păianjen 
aş mai cânta ceva, 

ca de uitare 

să nu mă uit 

cine am fost 

şi ce mai sunt... 


61 


Ovidiu Constantin Cornilă 


Al nostru 


am ajuns să ajung 

din gânguritul de privire 
cu amintirea 
aplecându-mi copilăreşte 
bolțile visului... 


sunetele acelea le auzi, 
vântul neajuns până la capăt, 
mereu şoaptă, mereu poveste 
din poveste de demult... 

Tu eşti toamna 


în toamna blândă treci 
copilă-n voal de frunze 

şi liniştea mi-o furi 

precum ţi-e umbletul nemers, 
dar peste tot trecut... 


şi mă blestemi prin boarea ta mireasmă 
să te ating, 

să te visez 

şi să-ți urmez miros de depărtare 
mirosul tău 

de umed şi de floare... 

Vreau 


acolo unde s-a născut 

prima simţire 

nu are nume, nu este loc; 

acolo copacii sunt ființe scunde 
metanii, nenăscut; 


acolo duhuri de păsări 

roagă copiii să-şi spună 
rugăciuni mute 

atunci când îşi înaltă zmeie... 


acolo înseamnă camera 


unde doarme anonim 
o secundă de dimineaţă... 


64 


Ovidiu Constantin Cornilă Silabe de secundă 


Şoaptă 


din leagănul 

în care ne-am dat huța 

sărutul şi surâsul 

culeg în fiecare ieri 

poate şi mâine 

boboci de amintiri 

şoptiți mereu în glas gândit de umbra Mea... 

